Document ID: 32008R0377

KOMISJONI MÄÄRUS (EÜ) nr 377/2008,
25. aprill 2008,
millega rakendatakse nõukogu määrust (EÜ) nr 577/98 (tööjõu valikvaatluse korraldamise kohta ühenduses) alates 2009. aastast andmeedastuses kasutatavate koodide, struktuuriliste muutujate kohta andmete kogumiseks kasutatava alavalimi ja vaatluskvartalite kindlaksmääramise suhtes
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. märtsi 1998. aasta määrust (EÜ) nr 577/98 tööjõu valikvaatluse korraldamise kohta ühenduses, (1) eriti selle artikli 4 lõiget 3,
ning arvestades järgmist:
(1)
Määruse (EÜ) nr 577/98 artiklis 1 on nõutud, et pidevuuringu puhul koostab komisjon uuringu vaatluskvartalitesse kuuluvate nädalate loendi.
(2)
Vastavalt määruse (EÜ) nr 577/98 artikli 4 lõikele 3 on vaja rakendusmeetmeid andmeedastuseks kasutatavate muutujate koodide määramiseks.
(3)
Määruse (EÜ) nr 577/98 artikli 4 lõike 4 kohaselt võib vaatlustunnuste hulgast määrata muutujate loendi (edaspidi „struktuurilised muutujad”), mida tuleb vaadelda üksnes aasta keskmistena 52 nädala kohta, mitte kvartali keskmistena. Seetõttu tuleb kehtestada alavalimi kasutamise tingimused andmete kogumiseks struktuuriliste muutujate kohta.
(4)
Silmas pidades tööhõivet ja tööpuudust kajastavate andmete tähtsust, peavad nende näitajate koondandmed olema järjepidevad, olenemata sellest, kas need saadakse aasta alavalimi või nelja kvartali täieliku valimi aasta keskmise põhjal.
(5)
Silmas pidades lisaküsimustikega kogutud andmete tähtsust, peab see teave olema ühildatav vaatluse mis tahes teise muutujaga.
(6)
Määrust (EÜ) nr 577/98 on muudetud Euroopa Parlamendi ja nõukogu määrusega (EÜ) nr 1372/2007 ning sellega on tehtud muutuja „palk põhitöökohast” edastamine kohustuslikuks. Seepärast tuleks muutujate koode muuta.
(7)
Komisjoni määrusega (EÜ) nr 430/2005 (millega rakendatakse nõukogu määrust (EÜ) nr 577/98 tööjõu valikvaatluse korraldamise kohta ühenduses seoses andmeedastuses alates 2006. aastast kasutatava klassifikatsiooniga ja alavalimi kasutamisega struktuuriliste muutujate kohta andmete kogumiseks) (2) on kindlaks määratud alates aastast 2006 andmeedastuseks kasutatavad koodid. Alates aastast 2009 on aga vaja koodide süsteemi muuta, et võtta arvesse kahe muutuja muutumist (kõrgeima lõpetatud haridusastme või väljaõppe valdkond ja igakuine palk põhitöökohast), kohandada vastavalt edastatavate andmete veergusid ja parandada mõningad filtrivead ja väljajätud teistes muutujates. Komisjoni määrus (EÜ) nr 430/2005 tuleks seetõttu 1. jaanuarist 2009 kehtetuks tunnistada.
(8)
Käesoleva määrusega ettenähtud meetmed on kooskõlas nõukogu otsusega 89/382/EMÜ, Euratom (3) loodud statistikaprogrammi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Struktuurilised muutujad
Alavalimi kasutamise tingimused andmete kogumiseks struktuuriliste muutujate kohta on kehtestatud I lisas.
Artikkel 2
Vaatluskvartalid
Alates 2009. aastast kohaldatav vaatluskvartalite kindlaksmääramise kord on sätestatud II lisas.
Artikkel 3
Koodide määramine
Alates 2009. aastast kasutatavad muutujate koodid andmete edastamiseks on esitatud III lisas.
Artikkel 4
Kehtetuks tunnistamine
Määrus (EÜ) nr 430/2005 tunnistatakse kehtetuks alates 1. jaanuarist 2009.
Artikkel 5
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. aprill 2008

Labels: 12
9
19